ΓΡΑΠΤΗ ΕΡΩΤΗΣΗ P-0661/98 υποβολή: Undine-Uta Bloch von Blottnitz (V) προς την Επιτροπή (2 Μαρτίου 1998)

Θέμα: Πυρηνικά απόβλητα στο Dounreay

Σύμφωνα με προηγούμενες αποκαλύψεις για την εναπόθεση πυρηνικών αποβλήτων σε σήραγγα κοντά στη βρετανική εγκατάσταση επανεπεξεργασίας αποβλήτων Dounreay, η εφημερίδα του Λονδίνου «Gouardian» απέδειξε στις αρχές Φεβρουαρίου ότι σε μια άλλη, μέχρι σήμερα άγνωστη σήραγγα στο χώρο της εγκατάστασης επανεπεξεργασίας αποβλήτων έχουν ενταφιαστεί από το 1971 ποσότητες υπερεπικίνδυνων ραδιενεργών ουσιών. Τα απόβλητα αυτά περιέχουν μεταξύ άλλων τουλάχιστον 40kg ουράνιο, πλουτώνιο και νάτριο.

Στην απόφασή της 92/194/Ευρατόμ ((ΕΕ L 88, 3.4.1992, σελ. 54 )), η Επιτροπή επέβαλε στους διαχειριστές της εγκατάστασης του Dounreay την υποχρέωση να βελτιώσουν σημαντικά το σύστημα λογιστικής καταγραφής των ουσιών υψηλής ραδιενέργειας, απειλώντας ότι στην αντίθετη περίπτωση θα κατέφευγε σε καταναγκαστικά μέτρα.

1. Πώς κρίνει η Επιτροπή την απομάκρυνση των ραδιενεργών αποβλήτων στο Dounreay, κυρίως υπό το πρίσμα της τεχνικής εκτέλεσης και των επιπτώσεών της στη φυσική ασφάλεια του προσωπικού καθώς και στη διατήρηση του περιβάλλοντος;

2. Συμμερίζεται η Επιτροπή την άποψη ότι εξαιτίας μόνον της ανεξέλεγκτης πρακτικής που ακολουθείται στην εγκατάσταση του Dounreay δεν θα είχε καμία δυνατότητα επιτυχίας η χρηστή λογιστική καταγραφή και διαχείριση των ραδιενεργών ουσιών;

3. Έλαβε η Επιτροπή, κατά τους ελέγχους της και κυρίως όσον αφορά τη διαδικασία, γνώση της μεθόδου απομάκρυνσης των αποβλήτων που ακολουθείται στο Dounreay;

3.1. Εάν ναι, πότε και με ποιο τρόπο εξέτασε το εν λόγω πρόβλημα;

3.2. Εάν όχι, πώς κρίνει η Επιτροπή τις επιπτώσεις μιας τέτοιας άγνοιας σχετικά με τη λειτουργία και τη διαχείριση πυρηνικών καυσίμων καθώς και με την αξιοπιστία των δικών της ελεγκτικών καθηκόντων;

4. Ποια μέτρα προτίθεται να λάβει η Επιτροπή σχετικά με τις αποκαλύψεις αυτές;

Απάντηση του Κ. Παπουτσή εξ ονόματος της Επιτροπής (27 Μαρτίου 1998)

Σύμφωνα με τις πληροφορίες που διαθέτει η Επιτροπή οι διαπιστώσεις της υπόψη ερώτησης δεν ανταποκρίνονται εντελώς προς την πραγματικότητα. «Ο άγνωστος υπόνομος» που αναφέρεται στο άρθρο της Guardian, της 2 Φεβρουαρίου 1998 είναι χώρος διάθεσης ονομαζόμενος «Intermediate solid waste silo» (σιλό αποθήκευσης στερεών αποβλήτων). Το σιλό χρησιμοποιήθηκε αρχικά το 1971 και πρόσφατα ανακίνησε το ενδιαφέρον των μέσων επειδή η αρμόδια εθνική αρχή (Νuclear installations inspectorate, NII) αποφάσισε ότι αυτό δεν τηρεί τις μοντέρνες προδιαγραφές για τέτοιου τύπου χώρους διάθεσης αποβλήτων. Αποτέλεσμα αυτού ήταν η επιχείρηση να συμφωνήσει για τη διακοπή λειτουργίας του σιλό αυτού στα τέλη του έτους 1998. Σε συμφωνία με τον κανονισμό της Επιτροπής (Ευρατόμ) αριθ. 3227/76 της 19 Οκτωβρίου 1976 σχετικά με την εφαρμογή των διατάξεων ασφαλείας Ευρατόμ ((ΕΕ L 363 της 31.12.1976. )), η επιχείρηση διαβίβασε στην Επιτροπή (Διεύθυνση ασφαλείας Ευρατόμ) στοιχεία με τα βασικά τεχνικά χαρακτηριστικά (BTC) των εγκαταστάσεων.

Η Επιτροπή επιθυμεί να υπογραμμίσει ότι είναι ευθύνη των Κρατών μελών να εξασφαλίζουν συμμόρφωση με τις βασικές Κοινοτικές προδιαγραφές ασφαλείας για την προστασία της υγείας των εργαζομένων και του ευρύτερου κοινού από τους κινδύνους που εγκυμονούν οι ιοντίζουσες ακτινοβολίες. Συνεπώς, οι εθνικές αρχές εκτελούν τακτικούς ελέγχους και επιθεωρήσεις βάσει των διατάξεων, για τον σκοπό αυτόν.

Ωστόσο, τον Mάιο 1993, δυνάμει του άρθρου 35 της Συνθήκης Ευρατόμ, εκπρόσωποι της Επιτροπής επισκέφθηκαν τις εγκαταστάσεις του Dounreay και τη γύρω περιοχή, για να ελέγξουν επί τόπου τη λειτουργία και την αποτελεσματικότητα των εγκαταστάσεων που ανήγειραν οι αρχές για τη συνεχή παρακολούθηση του ύψους της ραδιενέργειας στον αέρα, τα νερά και το έδαφος σε συμμόρφωση με τις βασικές προδιαγραφές ασφαλείας. Το συμπέρασμα ήταν ότι το Ην. Βασίλειο διέθετε τους ενδεδειγμένους γι'αυτό μηχανισμούς.

Η Επιτροπή δεν γνωρίζει να πραγματοποιούνται κάποιες «ανεξέλεγκτες» εργασίες διάθεσης αποβλήτων στο κέντρο επανεπεξεργασίας του Dounreay, αφού της παρέχονται οι πληροφορίες που απαιτούνται για να εκτελεί τα καθήκοντά της σε ό,τι αφορά τους ελέγχους ασφαλείας που προβλέπονται στη Συνθήκη Ευρατόμ.

Σε συμμόρφωση με τον Κανονισμό της Επιτροπής 3227/76, η επιχείρηση γνωστοποίησε στην Επιτροπή τα βασικά τεχνικά χαρακτηριστικά του εργοστασίου επανεπεξεργασίας του Dounreay και των συγγενών εγκαταστάσεων, όπως το σιλό αποβλήτων. Η ενημέρωση των στοιχείων γίνεται σε τακτική βάση. Επιπλέον, η Επιτροπή πραγματοποιεί συνεχείς επιθεωρήσεις στον χώρο του Dounreay. Εκτός από τα ζητήματα που επέσυραν ποινές, όπως αναφέρεται στην ερώτηση, τα οποία και επιλύθηκαν στη συνέχεια, δεν εντοπίστηκαν ανωμαλίες.

Η Επιτροπή σκοπεύει να συνεχίσει τις εργασίες της για τα μέτρα ασφαλείας στον χώρο του Dounreay, σε συμμόρφωση με το Κεφάλαιο VII της Συνθήκης Ευρατόμ, με την προϋπόθεση βέβαια ότι θα διατίθενται οι αναγκαίοι πόροι.